open-index/open-wikipedia-markdown huggingface dataset:
Rožinis pelikanas

**Rožinis pelikanas** (*Pelecanus onocrotalus*) – pelikaninių (*Pelecanidae*) šeimos irklakojinis paukštis, kuris visas baltas, su rausvu atspalviu. Pakaušyje turi nedidelį kuoduką. Snapas labai didelis, geltonas.

Paplitęs Juodosios, Azovo, Kaspijos jūrų pakrantėse ir upių deltose, kai kuriose Vidurinės Azijos, Vakarų Sibiro ežeruose. Taip pat gyvena subsacharinėje Afrikoje, Pietų Azijoje. Pavieniai paukščiai ir būriai kartais nuklysta į šiaurines platumas.

Lietuvoje pastebimas retkarčiais atklystantis iš pietinių kraštų. Paukštis sveria maždaug 10-11 kg.

Gyvena sekliose jūrų įlankose ir upių deltose, apaugusiose nendrėmis, meldais ir švendrais. Peri kolonijomis. Krauna didelius (~1,8 m pločio) lizdus iš vandens augalų. Deda 2-4 kiaušinius ir peri 29-30 dienų.

Minta žuvimi, per dieną jų gali sulesti 1,5 kg. Gaudo būriais vaikydami žuvis į seklumą. 

## Šaltiniai
Testas Namas - Medis - Žmogus

**Testas Namas – Medis – Žmogus** – vienas iš asmenybės projekcinių testų. Tiriamojo prašoma nupiešti namą, medį bei žmogų, o piešiniai vėliau interpretuojami kvalifikuoto asmens. Kartais taikomas testas Namas, kai piešiamas tik namas. Kaip ir kiti projekciniai testai, šis įgalina laisvą ir subjektyvią interpretaciją.

Pirminis Namo – Medžio – Žmogaus testo tikslas yra apibūdinti tiriamojo asmenybės aspektus, remiantis piešiniais, tačiau testas kartais gali būti panaudojamas ir smegenų pažeidimo ar bendro neurologinio funkcionavimo įvertinimui.

NMŽ (lietuviškai dažnai vadinama **HTP**, **H-T-P**) 1948 m. sukūrė **John Buck**, 1969 m. testas buvo patobulintas. Kadangi testas priklauso nuo subjektyvaus įvertinimo, jį atliekantis asmuo turi būti atitinkamai kvalifikuotas.

NMŽ gali būti taikomas nuo 3 metų, dažniausiai naudojama vaikams bei paaugliams.

## Testo procedūra
Pirmajame etape testuojamasis paprašomas nupiešti namą, medį ir žmogų su spalvotais pieštukais. Kiekvienas piešinys piešiamas ant atskiro lapo, ir testuojamojo prašoma piešinį padaryti kiek įmanomą tikslesnį. Pabaigus piešinius, testuojamajam užduodami su piešiniais susiję klausimai, kurių formaliai yra iki 60, tačiau testuotojas gali improvizuoti. Pvz., apie namo piešinį užduodamas klausimas gali skambėti „Ar tai linksmas namas?“, „Iš ko šis namas padarytas?“.

Antrame etape prašoma nupiešti tą patį nespalvotu pieštuku, vėliau seka panašūs klausimai kaip ir pirmame etape. Kai kurie testuotojai taiko tik vieną testo etapą, savo nuožiūra parinkdami piešimo priemonę.

Taip pat gali būti taikomas testo variantas, kai prašoma nupiešti du skirtingos lyties asmenis, arba piešiniai piešiami visi ant vieno lapo.

## Testo interpretacija
Testo interpretacijai atlikti sukurtos kelios interpretavimo sistemos. Testas suteikia informacijos apie asmenybę, intelektą, tarpasmeninius santykius ir asmeninį požiūrį. Kreipiamas dėmesys tiek į piešinio turinį, tiek į detales, tiek į grafines charakteristikas.

## Išnašos

## Nuorodos
* Apie testą anglų k.
Žalčiakakliniai

**Žalčiakakliniai** (*Anhingidae*) – irklakojinių (*Pelecaniformes*) paukščių šeima. Panašūs į kormoranus, bet turi laibesnį liemenį, ilgesnį ir labiau lankstų kaklą bei tiesų snapą.

Gyvena prie gėlųjų vandenų, puikiai nardo, minta žuvimis. Pasaulyje 4 rūšys:
* Amerikinis žalčiakaklis (*Anhinga anhinga*)
* Afrikinis žalčiakaklis (*Anhinga rufa*)
* Indijos žalčiakaklis (*Anhinga melanogaster*)
* Australinis žalčiakaklis (*Anhinga novaehollandiae*)
Fregatiniai

**Fregatiniai** (*Fregatidae*) – irklakojinių (*Pelecaniformes*) paukščių šeima. Turi labai ilgus sparnus ir giliai iškirptą uodegą. Kojos trumpos ir silpnos. Snapas ilgas, gale su aštriu kabliu. Žeme juda sunkiai, ant vandens netupia ir nenardo. Skraido labai vikriai. Persekioja įvairius vandens paukščius, kuriuos priverčia išvemti prarytą maistą, kuri čia pat ore pačiumpa.

Šeimoje yra 5 rūšys:
* Puošnioji fregata (*Fregata magnificens*) 
* *[[Fregata aquila]]* 
* Didžioji fregata (*Fregata minor*) 
* Mažoji fregata (*Fregata ariel*) 
* Andreso fregata (*Fregata andrewsi*)
Šiaurinis padūkėlis

**Šiaurinis padūkėlis**, arba **šiaurinis smigikas** (*Morus bassanus*) – padūkėlinių (*Sulidae*) šeimos irklakojinis paukštis. Tai labai aptakus ir puikiai prisitaikęs nardyti iš aukštai gaudant žuvį paukštis. Sparnai ilgi ir siauri, snapas – durklo formos. Gyvena kolonijomis ant stačių šlaitų. Deda vieną melsvos spalvos kiaušinį. Peri abu porelės nariai.

Kartais atsitiktinai po audrų užklysta į Lietuvos pajūrį.
Šafranas

**Šafranas** ar **šafronas** (pers. *zarparan*, arab. زَعْفَرَان, *za'farān*) – prieskonis, gaunamas iš daržinio kroko (*Crocus sativus*) purkų. Suteikia patiekalams ryškią geltoną spalvą. Vartojamas taip pat medicinoje, parfumerijoje. Šafranas yra brangiausias pasaulyje prieskonis, priskiriamas delikatesams ir vertinamas gurmanų. 

Siūlelio formos tikrojo kroko žiedų purkos sveria tik po 10 miligramų. Vienam kilogramui šafrano žaliavos reikia apie 150-200 tūkstančių žiedų. Prieskonio kilmės šalys – Iranas, Turkija, Graikija, Ispanija.

## Termino kilmė
Šafrano pavadinimas kilęs iš arabų kalbos žodžio *a'far*, kuris kilęs iš persų kalbos žodžio "zarparan", reiškiančio "geltona styga". Į europiečių kalbas šafrano pavadinimas atėjo iš lotynų kalbos, kurioje jis vadinamas *safranum*.

## Šaltiniai

## Nuorodos
* Išsamiau apie šafraną 
* Patiekalų receptai su šafranu
Švietimo sistema

**Švietimo sistema** – mokymo institucijų, įstaigų tinklas, administruojamas valdžios ir savivaldos, jų aprūpinamas materialiniais ir dvasiniais resursais ir grindžiamas jurisdikcija.

Įvairių valstybių švietimo sistemose skiriasi moksleivių mokymo pradžios amžius, drausmės palaikymas, pedagogikos filosofija. Mokymo įstaigų aprūpinimas ir dotacijos priklauso nuo valstybės ekonominio pajėgumo.

Švietimo sistemą sudaro:
# Priešmokyklinis ugdymas.
# Mokyklų sistema, apimanti pradines (pagrindines), vidurines ir aukštąsias.
# Užklasinio ar tolygaus mokymosi sistema.
# Mokymasis baigus mokyklą.

## Taip pat skaitykite
* Lietuvos švietimo sistema
Dominikos revoliucinė partija

**Dominikos revoliucinė partija** (**PRD**, :) – Dominikos Respublikos kairioji demokratinio socializmo ideologijos politinė partija.

## Istorija

Įkurta 1939 m. sausio 21 d. *Vila de el Cano* (Havana), iki 1961 m. liepos 5 d. veikė pogrindyje ir kovojo su Truhiljo diktatūra. 1962 m. pirmuosiuose prezidento rinkimuose nugalėjo PRD lyderis Chuanas Bošas, iki 1963 m. rugsėjo spėjęs nacionalizuoti Truhiljo nuosavybę, apriboti užsienio monopolijas. Buvo priimta demokratinė konstitucija, paskelbusi demokratines laisves ir teises, agrarinę reformą, įteisinusi žemės ūkio kooperatyvus.

Po valstybės perversmo PRD iki 1978 m. buvo opozicijoje, tačiau tuo metu partijoje įvyko skilimas. 1973 m. Ch. Bošas įkūrė kairiąją Dominikos išlaisvinimo partiją. 1978–1986 m. PRD, padedant Socinternui, kurio atstovai stebėjo rinkimus, vėl atėjo į valdžią. Šalies prezidentais buvo išrinkti 1978 m. Antonijus Gusmanas ir 1982 m. Salvadoras Chorche Blankas.

1982 rinkimuose buvo gavusi 46 % rinkėjų balsų ir 62 vietas parlamente. Tačiau, valdant PRD bankrutavo kai kurios valstybinio sektoriaus įmonės, išaugo nedarbas, trūko ryžtingumo, vykdant reformas. Todėl 1986 m. rinkimuose PRD gavo tik 39,2 % balsų bei 48 vietas Nacionaliniame kongrese ir tapo opozicine partija.

Tik 2000 m. pavyko susigrąžinti rinkėjų pasitikėjimą – Hipolitas Meja buvo išrinktas Dominikos respublikos prezidentu. Tačiau 2004 m. jis pralaimėjo liberalizmo kryptimi pasukusios Dominikos išlaisvinimo partijos kandidatui Leoneliui Fernandesui.

2002 m. parlamento rinkimuose PRD laimėjo 73 iš 150 vietų Deputatų rūmuose ir 29 iš 30 Senate.

## Ideologija ir struktūra

1979 m. priimtoje programoje siekiama mišrios ekonomikos, agrarinės reformos ir latifundijų panaikinimo, dirbančiųjų atstovavimo įmonių valdyme.

Aukščiausias organas – suvažiavimas, renkantis pirmininką ir jo pavaduotojus bei sudarantis Nacionalinį vykdomąjį komitetą, į kurį dar įeina vietinių organizacijų pirmininkai bei masinių jaunimo, moterų, kultūros organizacijų, Dominikos respublikos dirbančiųjų konfederacijos vadovai.

Leidžia laikraštį „*Tribuna democratica*“ (Demokratinė tribūna).

 Socialistų Internacionalo narė nuo 1996 m. rugsėjo 9 d.

## PRD pirmininkai

* 1940 m. – CH. Isidro Himenesas Grjonas,
* 1961 m. – Angelis Miolanas,
* 1987 m. – Chosė Penja Gomesas,
* 1992 m. – Rosis Douglas,
* 1999 m. – Rafaelis Hipolitas Meja Domingesas.

## Nuorodos

Oficiali svetainė
Urbanistika

**Urbanistika** (*miestotyra*) – mokslas, tiriantis miestą kaip kultūros reiškinį. Nagrinėja politikos, ekonomikos, geografijos, ekologijos ir socialinius aspektus, fizinę struktūrą ir architektūrą.

Glaudžiai susijęs su miestų planavimu.

## Konkrečiau
Socialinių mokslų tarpdalykinė šaka, taikanti socialinių (politikos, ekonomikos, kultūrinės antropologijos, civilizacijos studijų, socialinės geografijos, ekologijos, viešosios teisės), fizinių (geografijos), technologijų (aplinkos, statybos, transporto inžinerijos, miestų planavimo ir erdvinio formavimo) ir humanitarinių (kultūros studijų, etnologijos, istorijos) žinias ir metodus.

XIX a. pabaigoje–XX a. pradžioje Vakaruose prasidėjusi sparti industrializacija ir urbanizacija paskatino urbanistiką. XX a. antroje pusėje, sparčiau plečiantis globalizacijai, urbanizacijai, raida suintensyvėjo.

## Išnašos
Taukė

**Taukė** (*Symphytum*) – agurklinių (*Boraginaceae*) šeimos augalų gentis, kuriai priklauso daugiamečiai, šiurkščiai plaukuoti žoliniai augalai. Jų šaknys storos ir šakotos, o lapai stambūs. Žiedai sutelkti šakų viršūnėse.

Gentyje yra apie 25-35 rūšys. Lietuvoje auga viena rūšis:
*Vaistinė taukė (*Symphytum officinale*)

Taukės, augančios ganyklose, gali būti gyvulių kritimo priežastimi dėl jose esančių nuodingų pirolizidino alkaloidų. Tokie nuodingieji alkaloidai visų pirma yra kepenų nuodai. Todėl taukės net ir gydomaisiais tikslais negalima naudoti dideliais kiekiais, ją vartoti draudžiama nėščioms bei žindančioms moterims.
Astrantija

**Astrantija** (*Astrantia*) – salierinių (*Apiaceae*) šeimos augalų gentis.

Pavadinimas iš graikų k. žodžių *aster* – žvaigždė ir *antios* – panašus; žiedynas su skraiste panašus į žvaigždę. Tai daugiametės liaunos žolės, turinčios stačius ir beveik nešakotus stiebus. Žiedynas – sudėtinis skėtis.

Gentyje yra apie 10 rūšių, Europoje – 4 rūšys.
* *[[Astrantia carniolica]]*
* Didžioji astrantija (*Astrantia major*). Įrašyta į Lietuvos raudonąją knygą.
* *[[Astrantia maxima]]*
* Mažoji astrantija (*Astrantia minor*)
ir kt.
Garšva

**Garšva** (*Aegopodium*) – salierinių (*Apiaceae*) šeimos augalų gentis. Pavadinimas kildinamas iš  – ožka ir *podion* – koja; augalo apatiniai šoniniai lapo lapeliai panašūs į ožkos pėdą. Gentyje 4 rūšys. Tai daugiametės žolės su 2 ar 3 kartus plunksniškai skaldytais lapais.

Lietuvoje auga viena rūšis – paprastoji garšva (*Aegopodium podagraria*).


Image:Girsch Standort Wegrand.jpg
Image:aegopodium_podagraria.jpg
Dramblio Kaulo kranto liaudies frontas

**Dramblio Kaulo Kranto liaudies frontas** (**FPI**, :) – valdančioji Dramblio Kaulo Kranto kairioji demokratinio socializmo politinė partija.

## Istorija

Įkurtas pogrindyje 1982 m., politine partija tapo 1988 m., įteisintas 1990 m. balandžio 3 d. Iki 2000 m. buvo opozicijoje. Siekė socialinės demokratijos, tiesioginių ir laisvų rinkimų.

1990 m. parlamento rinkimuose gavo 9 vietas ir turėjo daugumą 7 komunose. 1996 m. buvo išrinkta 12 deputatų 175 vietų parlamente, taip pat laimėta 13-oje komunų. Tačiau 1999 m. įvykus kariniam perversmui, metus partijų veikla buvo sustabdyta. 2000 m. įvedus reguliuojamą demokratiją, FPI vėl turėjo 13 parlamento narių, frakcijos lyderiu buvo Lakotos atstovas Emilis Boga Dudu. Komunose FPI turėjo 13 merų.

2000 m. po konstitucinio referendumo FPI parlamente gavo 96 vietas iš 225, partijos lyderis Loranas Gbagbo buvo išrinktas šalies prezidentu. Paskalis Afis N‘Guesanas 2000–2003 m. buvo Dramblio Kaulo Kranto ministru pirmininku. 2002 m. šalyje buvo bandyta įvykdyti karinį perversmą, sukilėlius parėmė Prancūzija. Neramumai šalyje ypač sustiprėjo, kai prancūzai 2004 m. sunaikino Dramblio Kaulo Kranto aviaciją. Prasidėjo užsieniečių pogromai, todėl teko apie 8000 jų evakuoti. Prezidentas sustabdė demokratizacijos procesą ir atidėjo rinkimus. Tik 2006 m. numatyti laisvi demokratiniai parlamento ir prezidento rinkimai.

## Struktūra

Partijos struktūra federalinė, 63 federacijos sudaro partijos departamentus, juose yra 350 sekcijų. Taip pat yra 5 specializuotos struktūros. *Moterų organizacija* turi 47 federacijas, jos Nacionalinė sekretorė – Odeta Likikuet. *Liaudies fronto jaunimo organizacijos* Nacionalinis sekretorius Pikas Daman Adia. *Mokytojų sąjunga* turi 26 federacijas, jos Generalinis sekretorius – Holis Bedis. *Savivaldybių socialdemokratų asociacijos* pirmininkas – Adžamo meras Pjeras Amondis Džedi. Be to, FPI turi savo atstovybes Prancūzijoje, Didžiojoje Britanijoje, Vokietijoje, Italijoje, Kanadoje ir JAV. Leidžia dienraštį „*Notre Voie*“ (Mūsų žvilgsnis) ir žurnalą „*Le Courrier d'Abidjan*“ (Abidžano pasiuntinys).

Socialistų Internacionalo konsultacinis narys nuo 1991, tikrasis narys nuo 1996 m. rugsėjo 9 d.

## Pirmininkai
 
* 1990 m. – Loranas Gbagbo,
* 2000 m. – Paskalis Afis N‘Guesanas.

## Nuorodos

Oficiali svetainė
Nuodingoji šunpetrė

**Nuodingoji šunpetrė** (*Aethusa cynapium*) – salierinių (*Apiaceae*) šeimos, monotipinės **šunpetrės** (*Aethusa*) genties augalas.

Tai vienmetė, nemalonaus kvapo žolė, turinti verpstišką šaknį ir tuščiavidurį stiebą. Lapai tamsiai žali, apatinė pusė blizga. Skėčiai su 12-18 stipinų. Žydi gegužės – spalio mėn. Auga patvoriuose, daržuose.

Augalas labai nuodingas, ypač kiaulėms. Taip pat pavojingas ir žmogui, nes jauni lapai panašūs į petražolės, nuo kurios skiriasi labiau blizgančia apatine puse ir silpnu lyg česnaką primenančiu kvapu.

Augalas paplitęs Europoje, vakarų Azijoje ir šiaurės vakarų Afrikoje.
Urbi et orbi

**Urbi et orbi** – popiežiaus sveikinimas „Miestui ir pasauliui“ (), tradiciškai sakomas du kartus per metus – Šv. Velykų ir Šv. Kalėdų proga iš Šv. Petro Bazilikos Romoje. Popiežius sveikina ir laimina tikinčiuosius įvairiomis pasaulio kalbomis. Nuo 1939 m. pradėtas skelbti per radiją, vėliau – ir per televiziją.

*Urbi et orbi* yra tradicinis romėnų kreipimasis į piliečius.

Pabaigoje sveikinimo laiminama: *Et benedictio Dei omnipotentis, Patris et Filii et Spiritus Sancti descendat super vos et maneat semper.*

## Šaltiniai
Krapas

**Krapas** (*Anethum*) – magnolijainių (*Magnoliopsida*) klasės salierinių (*Apiaceae*) šeimos augalų gentis.

Lietuviškas vardas *krapas* kilęs iš slavų kalbų (plg.  (ukrop), ).

## Augalų morfologija
Tai vienmetis, apie 50-120 cm aukščio augalas. Stiebas apvalus, turi balsvus dryžius. Lapai 3 ar 4 kartus plunksniškai suskaldyti. Žiedynai dideli, su 30-50 stipinų. Žiedai geltoni, žydi liepos–rugsėjo mėn. Dauginasi sėklomis, kurios subręsta rugpjūčio-spalio mėn.

## Paplitimas
Krapai kilę iš Viduržemio jūros pakraščių ir dabar paplitę visose šalyse.

## Klasifikacija
Lietuvoje auginama rūšis:
* Paprastasis krapas (*Anethum graveolens*).

## Panaudojimas
Krapai yra kvapnūs, todėl auginami kaip prieskoniniai augalai, taip pat dažnai naudojami kulinarijoje bei konservavimui.

Juose yra eterinių aliejų, daug vitamino C.

## Vaistinės augalo savybės

Anksčiau buvo vartojamas liaudies medicinoje (skrandžio gastritui, tymų gydymui).

Krapų arbata buvo geriama nuo nemigos, viduriuojant ir t. t.

## Šaltiniai
Šventagaršvė

**Šventagaršvė** (*Angelica*) – erškėčiažiedžių (*Rosidae*) poklasio salierinių (*Apiaceae*) šeimos augalų gentis.

Gentyje apie 50 rūšių:
* Smailiaskiautis skudutis (*Angelica acutiloba*)
* *Angelica ampla*
* Keistasis skudutis (*Angelica anomala*)
* Vaistinė šventagaršvė (*Angelica archangelica*). Auga Lietuvoje.
* *Angelica arguta*
* Raudonasis skudutis (*Angelica atropurpurea*)
* *Angelica breweri*
* *Angelica californica*
* *Angelica callii*
* *Angelica canbyi*
* Gobtasis skudutis (*Angelica cincta*)
* Daūrinis skudutis (*Angelica dahurica*)
* *Angelica dawsonii*
* Sparnuotoji šventagaršvė (*Angelica decurrens*)
* Purpurinis skudutis (*Angelica decursiva*)
* *Angelica dentata*
* *Angelica genuflexa*
* Melsvasis skudutis (*Angelica glauca*)
* *Angelica grayi*
* *Angelica hendersonii*
* *Angelica kingii*
* *Angelica laurentiana*
* Purusis skudutis (*Angelica laxifoliata*)
* *Angelica lineariloba*
* *Angelica lucida*
* *Angelica pinnata*
* Plaukuotasis skudutis (*Angelica pubescens*)
* *Angelica roseana*
* Sachalininis skudutis (*Angelica sachalinensis*)
* *Angelica scabrida*
* Kininis skudutis (*Angelica sinensis*)
* Miškinis skudutis (*Angelica sylvestris*). Auga Lietuvoje
* *Angelica tomentosa*
* *Angelica triquinata*
* Lokinis skudutis (*Angelica ursina*)
* *Angelica venenosa*
* *Angelica wheeleri*
ir kt.
Miškinis skudutis

* *Aneglica minor*
* *Aneglica montana*

**Miškinis skudutis** (*Angelica sylvestris*) – salierinių (*Apiaceae*) šeimos augalas.
Augalo pavadinimas kilo iš lotyniškų žodžių: *angelus* – angelas, *sylvestris* – miškinis.

## Morfologija

Daugiametis arba dvimetis, 60–160 cm aukščio augalas. Stiebas stačias, tuščiaviduris, apvalus, viršutinėje dalyje nežymiai briaunotas, melsvai miltuotas, viršutinėje dalyje šakotas ir šiek tiek plaukuotas.

Lapai stambūs, tamsiai žali, 2–3 kartus plunksniški, plačiomis, išsipūtusiomis makštimis; lapeliai kiaušiniški, pjūkliškai dantyti, jų viršutinė pusė plika, apatinė ties gyslomis apaugusi šiurkščiais plaukeliais; viršutiniai lapai su mažais lapalakščiais. Žiedynai su 15–40 nelygaus ilgio briaunotų stipinų. Skraistės nėra arba ji 1(3)–lapė. Skraistlapėliai siauri, yliški, maždaug tokio pat ilgio kaip skėčiukai. Skėtukai rutuliški; gausiažiedžiai, su daugeliu yliškų skaistlapėlių. Vainiklapiai balti arba rausvi, lygia arba tik negiliai iškirpta viršūne.

Vaisius plačiai elipsiškas, 4–5 mm ilgio, iki 5 mm pločio. Lapkočiai šakojimosi vietose su skersiniu raudonu ruoželiu, nežymiai vagoti. Kraštai lapkočiu žemyn nenusileidžia. Žiedai balti, kartais rožiniai; žiedynas – plokščias ar mažai iškiliu viduriu skėtis.

Žydi nuo liepos iki rugsėjo mėnesio.

## Augavietės

Auga miškuose, krūmuose, drėgnose pievose, gerai pakenčia pavėsį.

**Paplitimas Lietuvoje**: Gana dažnas visoje šalyje.**Bendras paplitimas**: Azija, Europa, Rusijos europinė dalis, Sibiras.

## Panaudojimas

Atitinkamai paruošti jauni stiebai ir lapai tinka maistui. Šaknys lietuvių liaudies medicinoje buvo naudojamos plaučių, inkstų ir vidurių ligoms gydyti. Sėklos ir šaknys turi insekticidinių savybių.


Illustration Angelica silvestris0.jpg|Požymiai
Vaizdas:Gewone engelwortel R0012890 stengel.JPG|Lapų makštys didelės ir išsipūtusios
Vaizdas:Gewone engelwortel R0012882 bloem.JPG|Žiedynai stambūs, su daugeliu nevienodo ilgio stipinų


## Literatūra

* P. Snarskis, *Vadovas Lietuvos augalams pažinti*, Vilnius, 1969 m.
* V. Galinis, *Vadovas Lietuvos TSR vandens augalams pažinti*, Vilnius, 1980 m.
* R. Jankevičienė, *Vasarą žydintys augalai*, Vilnius „Mokslas“ 1987 m.
Šviesos greitis

**Šviesos greitis** (žinomas kaip *Einšteino konstanta*) – atstumas, kurį šviesa nukeliauja per vienetinį laiką. Vakuume jis lygus 299&nbsp;792&nbsp;458 m/s (arba 1&nbsp;079 252&nbsp;848,8 km/h).

Šviesos greitis, žymimas raide **c** ( 'greitis'). Šviesos greitis yra įtrauktas į metro apibrėžtį: vienas metras yra šviesos nukeliautas atstumas vakuume per 1/299792458 sekundės dalį.

Kuo terpė, kuria sklinda šviesa, yra optiškai tankesnė, tuo šviesos greitis mažesnis.

 v=\frac{c}{n}  (n – aplinkos lūžio rodiklis)

Šviesai sklindant vandeniu jos greitis sumažėja 25 %, o sklindant stiklu sumažėja 30 %.

Astronomijoje atstumai dažnai matuojami šviesmečiais – atstumas, kurį šviesa nukeliauja per vienus Žemės tropinius metus.

Pažymėtina, kad sąvoka *šviesos greitis* yra nusistovėjusi dėl istorinių priežasčių ir apibūdina ne tik šviesą, bet ir bet kokį kitokį lauką, sudarytą iš masės neturinčių dalelių (elektromagnetinių ar gravitacinių bangų).

## Šviesos greitis ir Maksvelo lygtys
Maksvelo lygčių sprendiniai rodo, kad elektromagnetinių bangų greitis nepriklauso nuo jas spinduliuojančio kūno greičio:
: c= \frac {1} {\sqrt{\varepsilon_0\mu_0}}

Elektrinė konstanta (vakuumo dielektrinė skvarba) (\epsilon_0) SI sistemoje yra:
:  \varepsilon_0 = 10^{7}/4\pi c^2 \quad \mathrm{(A^2\, s^4\, kg^{-1}\, m^{-3}, \, arba~ \, F \, m^{-1})}
Magnetinė konstanta (vakuumo magnetinė skvarba) (\mu_0) SI sistemoje yra:
:  \mu_0 = 4\,\pi\, 10^{-7} \quad \mathrm{(kg\, m\, s^{-2}\, A^{-2}, \, arba~  \, N \, A^{-2})}.

## Įdomūs faktai

* Pirmasis, kuris manė, kad šviesos greitis begalinis, buvo Renė Dekartas.
* Saulės spinduliai Žemę pasiekia apytiksliai per 499,011 sekundės arba per 8,317 minutės. Šie dydžiai šiek tiek kinta, nes atstumas tarp Saulės ir Žemės yra nepastovus. Apytikslis atstumas tarp Saulės ir Žemės yra 150&nbsp;000&nbsp;000 kilometrų.
* Norint įsibėgėti iki šviesos greičio su 9,80665 m/s² pagreičiu (tai apytikslis laisvojo kritimo pagreitis, kuris atstotų Žemės trauką) prireiktų beveik vienerių metų – tiksliau 30&nbsp;570&nbsp;323s.

## Šaltiniai
Drėgnuolė

**Drėgnuolė** (*Berula*) – salierinių (*Apiaceae*) šeimos augalų gentis, kurioje vienintelė Lietuvoje auganti reta rūšis – **siauralapė drėgnuolė** (*Berula erecta*, ). Augalas 25-75 cm aukščio, su šakniastiebiais. Stiebas tuščiaviduris, smulkiai vagotas. Lapai vienąkart plunksniški. Žiedynas iš 10-20 nevienodo ilgio stipinų. Žydi liepos – rugpjūčio mėn. Auga grioviuose, pelkėtose pievose.
Egipto nacionaldemokratų partija

**Egipto nacionaldemokratų partija** (**NDP**, arab.: *al Hizb – al Dimuqratiyah – Wataniyah*) – Egipto kairiojo centro partija.

## Istorija
Įsteigta 1978 m. rugpjūčio mėn. Egipto prezidento Anvaro Sadato iniciatyva, siekiant vienpartinę politinę sistemą pakeisti pliuralistine. A. Sadatui žuvus, partijos vairą perėmė Egipto prezidentas Hosnis Mubarakas. 2005 m. jis buvo penktą kartą perrinktas į šį postą demokratiniuose rinkimuose.

2000 m. parlamento rinkimuose NDP gavo 353 iš 444 vietų, 2005 m., suaktyvėjus islamistiniam judėjimui jos atstovų dauguma sumažėjo iki 317 vietų, tačiau persvara išlaikyta visose valstybinės valdžios ir savivaldos struktūrose.

2011 m. balandžio 16 d. partija buvo panaikinta.

## Ideologija

Nuo 1990 m. pasuko socialinės demokratijos keliu. Siekė ekonomikos liberalizavimo ir demokratinių reformų Europos pavyzdžiu, laikosi visuotinių žmogaus ir piliečio teisių ir laisvių principų.

Stengiasi suderinti Egipto nacionalinį identitetą su tradicine arabų ir islamo kultūromis. Skatina pilietinės visuomenės ir nevyriausybinių organizacijų plėtrą.

Socialistų Internacionalo narė nuo 1999 m.

## Struktūra

Partijos skyriai ir vietinės organizacijos veikė visuose miestuose ir gyvenvietėse. Politika formuota kasmetinėse konferencijose.

## Pirmininkai

* 1978 m. – Anvaras Sadatas,
* 1981 m. – Hosnis Mubarakas.

## Šaltiniai

## Nuorodos

Oficiali svetainė
Gaivenis

**Gaivenis** (*Bupleurum*) – salierinių (*Apiaceae*) šeimos augalų gentis, kuriai priklauso vienmetės arba daugiametės plikos žolės su ištisiniais lapais. Skėčiai sudėtiniai, žiedai geltoni.

Gentyje yra apie 150 rūšių. Lietuvoje labai retai darželiuose auginamas **krūminis gaivenis** (*Bupleurum fruticosum*), o laukinėje floroje turėtų būti, bet kol kas dar nerastas, – apskritasis gaivenis (*Bupleurum rotundifolium*).
Builis (augalas)

**Builis** (*Anthriscus*) – salierinių (*Apiaceae*) šeimos augalų gentis, paplitusi Europoje ir vidutinio klimato Azijos dalyse.

Daugiametės ir vienametės žolės. Stiebas šakotas, briaunotas. Lapai kelis kartus plunksniškai skaldyti. Žiedynai be skraistės. Žiedai balti, gelsvi ar žali. Vaisius – linijiškas, plikas skeltavaisis. Dažnas augalas augantis pievose, kai kurios rūšys laikomos kenksmingomis piktžolėmis, genties augalai yra kai kurių drugių vikšrų (pvz., dvitaškio pelėdgalvio (*Amphipyra tragopoginis*)) mitybinis augalas.

Žinoma apie 20 rūšių:
* *[[Anthriscus caucalis]]*
* Daržinis builis (*Anthriscus cerefolium*). Malonaus anyžių kvapo, kartais auginamas kaip prieskoninis augalas.
* Krūminis builis (*Anthriscus sylvestris*)
ir kt.

## Etimologija
Žodis *buĩlis* (kitaip *builỹs, buĩlė, builas, buĩlius, bylỹs*) – skolinys iš  (‘žolė, žolynas, pelynas’). Šis giminiškas  ‘žolė, stiebai’,  ‘stiebas’, sen. slav. *былие*, , , ,  ‘piktžolė’,  ‘krūmas’. Kildinamas iš slav. **byti* (‘būti’ → ‘augti’). Šiuo žodžiu vadinti ir kiti augalai – česnakas, mauda, žliūgė, nuokana, skudutis.


Image:Anthriscus caucalis bloemen.jpg|*Anthriscus caucalis*
Image:Myrrhis odorata, Roomse kervel plant.jpg|Daržinis builis (*Anthriscus cerefolium*)
Image:Anthriscus sylvestris Fluitenkruidbloemen.jpg|Krūminis builis (*Anthriscus sylvestris*)


## Šaltiniai
Krūminis builis

**Krūminis builis** (*Anthriscus sylvestris*) – salierinių (*Apiaceae*) šeimos augalas priklausantis Builio (*Anthriscus*) genčiai.

Graikiškai *anthos* – žiedas, *rhyskos* – tvora; šis augalas dažnai aptinkamas patvoriuose. Tai 40-150 cm aukščio, daugiametis, nemalonaus kvapo augalas. Žydi birželio – rugpjūčio mėn. Auga Lietuvoje. Krūminiame builyje yra flavonoido Apigenino pasižyminčio antivėžiniu veikimu.
Paprastasis kmynas

**Paprastasis kmynas** (*Carum carvi*) – salierinių (*Apiaceae*) šeimos augalų rūšis, prieskoninė daržovė, vienintelė iš kmyno (*Carum*) genties auganti Lietuvoje.

Augalas 30-100 cm aukščio, dvimetis ar daugiametis. Šaknis cilindriška arba verpstiška, liemeninė. lapai 2-3 kartus plunksniškai suskaldyti. Žiedynas – smulkių baltų ar rausvų žiedelių skėtis. Žydi gegužės–liepos mėnesiais. Subrandina pailgas, tamsiai rudas, aromatingas sėklas.

Paprastasis kmynas auga pievose, ganyklose, pamiškėse, šlaituose, dirvonuose, vidutinio drėgnumo derlinguose dirvožemiuose.

Paprastasis kmynas – vertingas prieskoninis augalas, jo sėklos nuo seno naudojamos kepant duoną, rauginant daržoves ir kt., o eterinis aliejus vartojamas maisto, degtinės bei likerių gamyboje. Laukinių augalų sėklose yra 3–7 %, kultūrinių – iki 10 % eterinių aliejų. Liaudies medicinoje kmynų sėklos vartojamos virškinimo sutrikimams, uždegimams, kvėpavimo takų ligoms gydyti. Kai kuriose Europos ir Azijos šalyse keptos kmynų šaknys vartojamos maistui, lapai – prieskoniams.

## Etimologija
Žodis *kmỹnas* (kitaip *kvỹnas, knyvas*) yra skolinys iš  (‘kmynas; kuminas’), . Dar vartota vokietybė *kìmelis* (*kiùmelis*) ← . Tiek vokiškas, tiek slaviški žodžiai galiausiai kyla iš  (‘kuminas’) ←  (‘kuminas’). Kmynai su kuminu susieti dėl panašių, prieskoniams naudojamų sėklų. Graikiškas žodis tikriausiai skolinys iš semitų kalbų – , , , .

## Šaltiniai
Ekvadoro demokratinės kairės partija

**Ekvadoro demokratinės kairės partija** (**PID**, :) – Ekvadoro kairioji demokratinio socializmo partija.

## Istorija

Įkurta 1970 m. gegužės 24 d. kaip *Demokratinis revoliucinis judėjimas*. 1978 m. tapo partija.

Rinkimuose dalyvauja nuo 1979 m. 1984 m. gavo 24 vietas iš 71 Nacionaliniame kongrese. 1984 m. Rodrigas Borcha Sevaljosas prezidento rinkimų II ture gavo 47,8 % balsų. 1987 m. rinkimuose PID gavo 31 vietą parlamente ir kartu su Liaudies demokratijos partija sudarė vyriausybę.

1988 m. prezidento rinkimus laimėjo R. Borcha Sevaljosas. 2002 m. parlamento rinkimuose, vietų dalybose dalyvaujant 25 partijoms, PID gavo 13 vietų iš 100 Nacionaliniame kongrese ir užėmė antrą vietą.

2005 m. parlamentui atstatydinus Lucijų Gutjeresą, prezidentu ir vyriausybės vadovu tapo Alfredas Palacijus (Luis Alfredo Palacio González). Jo vyriausybėje daugumą sudaro PID atstovai.

## Struktūra ir ideologija

Turi 400 000 narių. Aukščiausias organas – suvažiavimas, renkantis Nacionalinį direktoratą.

Siekia gilios agrarinės reformos, amatų plėtros, tačiau pasisako už mišrią ekonomiką, palaiko Kontadoro grupės politiką. Turi didelę įtaką Darbininkų profsąjungų konfederacijoje.

Socialistų Internacionalo narė nuo 1980 m.
Lotynų Amerikos ir Karibų šalių politinių partijų komiteto (Partidos Políticos de América Latina y el Caribe – COPPPAL) narė.

## Pirmininkai
 
* 1970 m. – Ch. Ledesma Ginata,
* 1978 m. – Rodrigas Borcha,
* 2003 m. – Ramiras Gonsalesas
* 2005 m. – Giljermas Landazuris.

## Nuorodos

Oficiali svetainė
Cepaea nemoralis

**Miškinė juostasraigė** ar **rudalūpė dryžė** (*Cepaea nemoralis*) – helicidų (*Helicidae*) šeimos pilvakojis moliuskas.

## Išvaizda

Kiautas beveik rutuliškas, storokas ir suplotas, nevienodai smulkiai ruožuotas, truputį blizgantis ir būdingai geltonas su išilgai einančiomis 1-5 tamsesnėmis juostomis, kartais jų nebūna. Kriauklė labai varijuoja, vienoje populiacijoje būna skirtingų spalvų ir skirtingo juostų skaičiaus. Matmenys: 15,0-22,0 x 18,0-25,0 mm. Sudaryta iš 5 vijų. Paskutinė vija pabaigoje kampu nulinkusi žemyn. Žiotys plačios, įstrižos. Jų kraštai sustorėję, šiek tiek atversti. Vidinis ir išorinis pakraštys tamsiai rudos spalvos, retais atvejais būna ir baltos spalvos. Suaugusio individo stulpelinė ertmė uždara. Kūnas metališkai pilkas, su gelsvu atspindžiu, mantija šviesiai geltona. Gleivių liauka turi po tris plonas vienodo storumo šakutes.

## Dauginimasis
Kopuliacinio organo strėlė tiesi, 7-8 mm ilgio ir panaši į Helix aspera, su keturiais paprastais ašmenimis. Jos skersinis pjūvis rombiškas. Kiaušiniai 2,3-3,0 mm dydžio. Poruotis pradeda pavasarį, iškart po žiemojimo. 30-80 kiaušinių padedama birželį – rugpjūtį, jaunikliai išsirita po 15-20 dienų, suauga per vienerius metus. Gyvenimo trukmė 7-8 metai, išgyvenimo reitingas apie 50%.

## Gyvenama aplinka
Randama soduose, parkuose, kapuose, ant samanotų sienų, akmenų, gyvatvorėse, pamiškiais, retai miško viduryje. Kalnuose randama iki 1800 m virš jūros lygio.

## Paplitimas
Vakarų Europos rūšis, dabar paplitusi ir Šiaurės Amerikoje.

## Nuotraukos

Cepaea nemoralis02.jpg
Cepaea nemoralis-Nl2.jpg
Snail 0075.jpg
Grove snail.jpg
Cepaea nemoralis MHNT.CON.2002.776.jpg


## Išnašos

## Literatūra
* Šivickis P., Lietuvos moliuskai ir jų apibūdinimas. Valstybinė politinės ir mokslinės literatūros leidykla: Vilnius, 1960. 151–170 psl.
* Gurskas A., Lietuvos sausumos sraigės. Lietuvos Aplinkos apsaugos ministerija, Kauno Tado Ivanausko zoologijos muziejus: Kaunas, 1997. 87-97 psl.

## Nuorodos

* AnimalBase: Cepaea hortensis. Tikrinta 2016 02 10 
* Nordsieck R., The Living World of Molluscs: Helicid Snails. Tikrinta 2015.02.10
Filipinų demokratinių socialistų partija

**Filipinų demokratinių socialistų partija** (**PDSP**, filip.: *Partido demokratiko Sosyalista ng Pilipinas*) – Filipinų kairioji demokratinio socializmo partija.

## Istorija

Įkurta 1973 m. gegužės 1 d. kaip alternatyva Ferdinando Markoso diktatūrai ir populiariam tuo metu marksizmui - leninizmui. Partija suvienijo savo gretose smulkiuosius fermerius, miestų darbininkus ir varguomenę, žvejus, moteris, jaunimą ir buvo svarbiausia jėga, rengiant 1986 m. revoliuciją.

Nuo 2004 m. įeina į valdančiąją koaliciją, vadovaujamą prezidentės Glorijos Makapagal Arojos. 2004 m. parlamento rinkimuose gavo 2 vietas 235 vietų Atstovų rūmuose.

## Ideologija

Partija siekia Filipinų visuomenę transformuoti į demokratinę bendruomenę, sukurti efektyvią ekonomiką, vadovaudamasi humanizmo, lygybės, moralės, teisingumo, gerovės visuomenės ir nacionalizmo principais.

Socialistų Internacionalo konsultacinė narė nuo 1991 m.

## Pirmininkai

* 1973 m. – Romeo Intenganas,
* 2005 m. – Norbertas Gonsalesas.

## Nuorodos

Oficiali svetainė
Džinas (gėrimas)

**Džinas** ( ->  -> oland. *jenever* 'kadagys') – distiliuotas alkoholinis gėrimas su kadagio uogomis.

## Gamyba
Gaminamas distiliuojant grūdų spiritą ir kadagio uogas, kurios suteikia specifinį gėrimo kvapą.

Šalia kadagio kartais pridedami ir kiti prieskoniai: citrina, anyžius, cinamonas.

## Vartojimas
Paprastai džinas – sausas gėrimas, dėl to grynas geriamas retai.

Dažniausiai jis naudojamas kokteiliams gaminti. Tinka maišyti su vermutu, toniku, sodos vandeniu, spanguolių morsu ir apelsinų, citrinų, greifrutų bei laimo sultimis.
AKBAYAN

**AKBAYAN**, **Filipinų piliečių veiksmo partija**, (*AKBAYAN, Aksyon Sambayanan*) – Filipinų kairioji demokratinio socializmo partija.

## Istorija

Įkurta 1998 m. sausio mėn. Steigiamajame suvažiavime, po ketverių metų diskusijų Filipinų visuomenėje apie šalies ateitį nuvertus Ferdinando Markoso režimą. Dar 1994 m. pirmosios partinės organizacijos susikūrė Mindanao, Visajuje ir Luzone, jungdamos darbininkus ir valstiečius, gėjus ir lesbietes, mokytojus ir bedarbius.

Jau per pirmuosius rinkimus 1998 m. gegužės mėn. gavo vietų ir savivaldybėse, ir Atstovų rūmuose.

## Struktūra

Turi partines organizacijas daugelyje savivaldybių. Skyriuje turi būti mažiausiai 12 narių. Mažiausiai 6 skyriai sudaro sekciją, kuri veikia savivaldybės ar miesto teritorijoje. 3 sekcijos sudaro diviziją, veikiančią didžiųjų miestų ar provincijos lygmenyje. Mažiausiai 3 divizijos sudaro regiono asamblėją.

Suvažiavimas šaukiamas kas trejus metus, nustato partijos politiką ir renka pirmininką bei Valdybą. Nacionalinę politinę tarybą sudaro Mindanao, Visajaus ir Luzono salų grupėse išrinkti delegatai. Nacionalinį komitetą sudaro 8 profiliniai politiniai komitetai. Kiekviename partijos sąraše ir partijos struktūrose trečdalis vietų rezervuojama moterims.

## Ideologija
 
Didžiausią dėmesį skiria savivaldybių rinkimams ir vietos savivaldos politikai. Valstybę laiko savivaldybių sąjunga, nes savivaldybėse geriau spręsti gyventojų gerovės klausimus. Siekia demokratinių rinkimų visose valdymo grandyse, taip pat ir pakankamos valdžios kontrolės, kad neplistų korupcija.

Socialistų Internacionalo konsultacinė narė nuo 2003 m. spalio 27 d.

Pirmininkas nuo 2000 m. Valdenas Belo (2003 m. gavo alternatyvią Nobelio premiją).

## Nuorodos

Oficiali svetainė
Gvinėjos liaudies asamblėja

**Gvinėjos liaudies asamblėja** (**RPG**, pranc.: *Rassemblement du Peuple Guinéen*) – didžiausia Gvinėjos opozicinė kairiojo centro partija.

## Istorija
Įkurta 1961 m. pogrindyje kaip *Nacionalinis demokratinis judėjimas*. 1984 m. prie jos prisijungė keli opoziciniai judėjimai, susikūrė studentų sąjungos Prancūzijoje ir Senegale.

1995–2002 partijos lyderis Alfa Kondė buvo parlamento nariu. 2002 m. parlamento rinkimus RPG boikotavo, protestuodama prieš nedemokratišką vyriausybės veiklą ir partijos lyderio suėmimą.

## Struktūra ir ideologija

Veikia 6 regioninės organizacijos. Suvažiavimas renka 93 narių Tarybą, kuri sudaro Politinį biurą, vadovaujantį partijai tarp suvažiavimų. Politinio biuro veikla koncentruojama 10 komitetų ir Sekretoriate.

RPG siekia nacionalinės nepriklausomybės, nacionalinės vienybės, pagrindinių demokratinių teisių ir laisvių, ekonomikos plėtros ir socialinio teisingumo.

Socialistų Internacionalo konsultacinė narė nuo 1999 m. lapkričio 8 d., tikroji narė nuo 2003 m. spalio 27 d.

Pirmininkas – Alfa Kondė.
Detektyvas

**Detektyvas** – literatūrinis žanras, su paslapties, nusikaltimo išaiškinimu, intriga ir laipsnišku tiesos atskleidimu. 

Keliamas svarbiausias klausimas – kas yra kaltas? Tai gali būti tiek kriminalinio įvykio išsiaiškinimas, tiek egzistencinis supratimas, kokia yra dalykų padėtis. Detektyvas – tai labirintas, kuriuo einant ir kantriai narpliojant nusikaltimo gijas galima pasiekti tiesą.

Pagrindinis veikėjas – detektyvas – dirba įvairiose srityse, padedančiose garantuoti žmonių saugumą: atskleidžia nusikaltimus, sulaiko nusikaltėlius ir įstatymų pažeidėjus, saugo pastatus ir žmones, išaiškina ir sulaiko narkotikų, ginklų, automobilių, turto vagis, užsiima žmogžudysčių tyrimu, dingusių žmonių paieška. Tiria nusikaltimų aplinkybes ir vietą, apklausia su byla susijusius asmenis, renka įkalčius ir kitus įrodymus, teikia parodymus teisme.

Klasikiniame detektyve pasikliaujama logika, tikima įstatymu ir teisingumu, vienos tiesos egzistavimu.

Postmoderniame detektyve neegzistuoja viena teisinga versija – visumos prasmę leidžiama suprasti pačiam skaitytui, nedarant logiškų išvadų. Dažnai pastangos ką nors išsiaiškinti yra pasmerktos nesėkmei.
Karlas Černis

**Karlas Černis** (*Karl Czerny*, 1791 m. vasario 21 d. – 1857 m. liepos 15 d.) – austrų pianistas, kompozitorius, fortepijono mokytojas. Geriausiai žinomi jo parašyti etiudai.

## Biografija

Gimė Vienoje, skambinti fortepijonu iš pradžių mokėsi pas savo tėvą, vėliau – pas Johaną Nepomuką Humelį (*Johann Nepomuk Hummel*), Antonijų Saljerį ir Liudviką van Bethoveną. Pirmąkart vunderkindas scenoje pasirodė 1800 m. – atliko Mocarto koncertą fortepijonui. 1812 m. kaip premjerą atliko Bethoveno koncertą fortepijonui nr. 5.

Jau penkiolikos pradėjo mokyti pats. Tarp kitų Černio mokinių buvo ir Ferencas Listas, kuris vėliau jam dedikavo savo „Transcendentinius etiudus“.

Černis parašė daug kūrinių, tarp jų – mišių, rekviem, simfonijų, koncertų, sonatų, styginių kvartetų. Dabar jie atliekami retai, tačiau kaip kompozitorius Černis gerai žinomas dėl mokomųjų pjesių – etiudų, kuriuos skambinti mokosi dauguma būsimųjų pianistų. Černis vienas iš pirmųjų ėmė tokio tipo kūrinius vadinti „etiudais“.

## Nuorodos

* Apie Černį
Michailas Glinka

**Michailas Ivanovičius Glinka** (*Михаил Иванович Глинка*, 1804 m. gegužės 20 d. pagal senąjį kalendorių – 1857 m. vasario 15 d. pagal naująjį kalendorių) – rusų kompozitorius, laikomas klasikinės rusų muzikos tėvu.

## Biografija

Buvo turtingo prekybininko sūnus, todėl jaunystėje daug mokėsi įvairiose Europos šalyse. Jo teorinis muzikinis išsilavinimas buvo menkas, nes jis daugiau šliejosi prie poetų ir dailininkų nei prie kompozitorių.

Tuo metu rusų nacionalinė muzika buvo nesusiformavusi, aristokratija klausydavosi muzikos iš kitų šalių – Vokietijos, Prancūzijos, Italijos, šiais vakarietiškais stiliais rašė rusų kompozitoriai. įkvėptas Belinio ir Donicečio, parašė pirmąją grynai rusišką operą „Gyvybė už carą“ (1836 m.), dar žinomą kaip „Ivanas Susaninas“. Šios operos melodijos primena rusiškas liaudies dainas, yra dainų citatų. Antroji opera – „Ruslanas ir Liudmila“ – pastatyta 1842 m., bet nesusilaukė tokio pat populiarumo kaip pirmoji.

Ivanas Susaninas – realus žmogus, valstietis iš Domino kaimo netoli Kostromos, gyvenęs XVII amžiuje. Pagal legendą, buvo pasamdytas lenkų armijos padalinio 1612-13 metais kaip vedlys, turėjęs nuvesti lenkus į kaimą Domino, kur slapstėsi tuometinis rusų caras Michailas Fiodorovičius Romanovas. Susaninas nuvedė kariuomenę į aklavietę – pelkių apsuptą mišką. Čia jį nukankino už atsisakymą parodyti tikrąjį kelią. Lenkų kariai visi žuvo pelkėse, negalėdami iš ten ištrūkti, mirtinai sušalo. Šio įvykio realumą įrodo rastas caro įsakymas dovanoti Bogdanui Sabininui (Ivano Susanino žentui) pusę kaimo už uošvio žygdarbį.

Pasak M. Glinkos tai opera, atskleidžianti patriotinę herojinę tragediją. Čia pagrindinis veikėjas – tauta, valstiečiai, todėl opera įgauna epinį pobūdį. Operos muzika labai įvairi. Operoje dominuoja chorai, daug muzikos sukurtos rusų liaudies dainų motyvais, yra romansų. Antrajame akte dominuoja lenkų aukštuomenės muzika: valsas, mazurka, polonezas, krakoviakas. Operos finale skamba choro atliekamas „Šloviname“, kaip didingas himnas rusų tautai.

Kiti žymūs kūriniai: (fantazija) „Karaminskaja“ (1848 m.), (uvertiūra) „Naktis Madride“ (1848, 1851), (uvertiūra) „Aragono Chota“ (1845). Jis taip pat parašė romansų, pjesių fortepijonui, kamerinės muzikos. M. Glinkos „Patriotinė daina“ buvo naudojama kaip Rusijos Federacijos himnas 1990–2000 m.

## Šaltiniai
Gvinėjos sueiga už socialinę demokratiją

**Gvinėjos sueiga už socialinę demokratiją** (**CPDS**, :) – Pusiaujo Gvinėjos didžiausia opozicinė partija.

## Istorija
 
Įkurta 1970 m. kaip *Vieningoji nacionalinė partija* Nuo 1972 m. vadinosi *Vieningoji nacionalinė dirbančiųjų partija*, nuo 1997 m. *CPDS*).

Pusiaujo Gvinėja nepriklausomybę gavo 1968 m. spalio 12 d., bet 1979 m. rugpjūčio 3 d. įvyko karinis perversmas, nuvertęs prezidento B. Masijo Ngemos vyriausybę. Po 1991 m. legalizavus politines partijas prasidėjo lėtas demokratizacijos procesas, nuolat stabdomas valdančiosios Pusiaujo Gvinėjos demokratų partijos. Ne kartą buvo suimti ir CPDS lyderiai.

2004 m. parlamento rinkimuose CPDS laimėjo 2 vietas. Kitas 98 gavo prezidentinė Pusiaujo Gvinėjos demokratų partija.

1994 m. Steigiamajame kongrese partijos pirmininku išrinktas Santjagas Obama Ndongas (g. 1945 m.), Generaliniu sekretoriumi Placidas Mikas Abogas (g. 1963 m.). 2001 m. vasario 23 – 24 d. II CPDS kongrese išrinktas naujas 28 narių Nacionalinis vykdomasis komitetas. 2005 m. sausio 28-30 d. vykusiame III kongrese partijos lyderiai liko tie patys, o Vykdomasis komitetas padidintas iki 30 narių.

Leidžia laikraštį „*La Verdad*”(Tiesa).
	
Partija laikosi demokratinio socializmo principų. Socialistų Internacionalo konsultacinė narė nuo 1996 m. rugsėjo 6 d., tikroji narė nuo 1999 m. lapkričio 8 d.

## Nuorodos

Oficiali svetainė
Antonín Dvořák

**Antoninas Leopoldas Dvoržakas** (*Antonín Leopold Dvořák* // 1841 m. rugsėjo 8 d. – 1904 m. gegužės 1 d.) – čekų kompozitorius romantikas.

## Biografija
Gimė Nelahozevuose (*Nelahozeves*) netoli Prahos, kur praleido didžiąją dalį gyvenimo. Mokėsi muzikos Prahos vargonų mokykloje, gerai griežė smuiku ir altu. Grojo altu orkestre, tačiau turėjo pragyventi iš pamokų, todėl jam likdavo mažai laisvo laiko. 1871 m. metė darbą orkestre, kad galėtų rašyti muziką. Pamilęs mokinę, parašė jai dainų ciklą „Kipro medžiai“ (Cyprus trees), tačiau, jai susituokus su kitu, pats 1873 m. vedė jos seserį Aną Cermakovą (*Anna Cermakova*).

1892–1895 m. Dvoržakas dirbo Nacionalinės muzikos konservatorijos Niujorke direktoriumi. Vėliau Dvoržakas grįžo į Prahą. Nuo 1901 m. iki mirties buvo Prahos konservatorijos vadovas. Gyvenimo gale turėjo finansinių problemų. Palaidotas Prahoje, Vyšehrad kapinėse.

Be muzikos, Dvoržakas labai domėjosi lokomotyvais ir balandžių veisimu.

## Kūryba
A. Dvoržako simfonijos (devynios) parašytos pagal klasikinius modelius, tačiau jis taip pat rašė nauja simfoninės poemos forma. Įtakos jo kūrybai turėjo ir kompozitorius Richardas Vagneris. Ritmiką ir melodiką veikė čekų liaudies muzika: žinomiausias pavyzdys – „Slavų šokiai“. Taip pat A. Dvoržakas rašė operas (žymiausia – „Rusalka“), kamerinę muziką, muziką fortepijonui. A. Dvoržako kūrinių katalogą sudarė Jarmilas Burhauseris.

A. Dvoržakui esant gyvam buvo žinomos penkios jo simfonijos. Pirmoji išleista buvo nr. 6. Mirus Dvoržakui, atrastos dar keturios simfonijos. Todėl žymiausias jo darbas – simfonija „Iš Naujojo Pasaulio“ (1893 m.), buvo vadinamas ir 5, ir 8, ir 9-ąja simfonija.

Viešėdamas čekų bendruomenėje Ajovoje, A. Dvoržakas sukūrė kvartetą F („Amerikietis“) ir styginių kvintetą Es. Taip pat būdamas JAV išgirdo koncertą violončelei, parašytą kompozitoriaus Viktoro Herberto, ir taip susižavėjo violončelės ir orkestro deriniu, kad pats parašė koncertą violončelei h–moll (1895 m.). Dar paliko nebaigtą koncertą violončelei A-dur (1865 m.). A. Dvoržakas sukūrė penkių dainų ciklą vyrų chorui op. 27, kuriame buvo panaudoti lietuvių liaudies dainų tekstai iš Liudviko Rėzos lietuvių liaudies dainų rinkinio: „Pet sboru pro muzské hlasy na texty litevských násodních písní“ („Penkios dainos vyrų chorui pagal lietuvių liaudies dainas“, op. 27, 1878 m.).

## Šaltiniai

## Nuorodos

* Laiškai ir straipsniai, susiję su Dvoražaku Amerikoje
Skaitmuo

**Skaitmuo** – sąvoka, vartojama matematikoje ir informatikoje. **Skaitmenys** – natūraliojo skaičiaus rašmenys (sutartiniai ženklai).

Labiausiai paplitę skaitmenys, kuriais užrašomi natūralieji skaičiai, yra arabiškieji skaitmenys: **0**, **1**, **2**, **3**, **4**, **5**, **6**, **7**, **8** ir **9**, kurių rinkinys sudaro dešimtainę abėcėlę.

Skaitmenų kiekis rinkinyje (abėcėlėje) apsprendžia pozicinės skaičiavimo sistemos pagrindą. Arabiški skaitmenys irgi panaudojami, jeigu naudojamų skaitmenų kiekis yra mažesnis už 10, kaip dvejetainėje skaičiavimo sistemoje su dviem skaitmenimis 0 ir 1 arba aštuntainėje skaičiavimo sistemoje su skaitmenimis 0, 1, 2, 3, 4, 5, 6, 7, tačiau jeigu naudojamų skaitmenų kiekis yra didesnis už 10, kaip šešioliktainėje skaičiavimo sistemoje su šešiolika skaitmenų, tai skaitmenų rinkinys išplečiamas papildomai panaudojant angliškosios abėcėlės raides A, B, C, D, E ir F.

Praktikoje taip pat vartojami romėniški skaičiai sudaromi iš skaitmenų: **I**, **V**, **X**, **L**, **C**, **D** ir **M**.

## Istorija

Prieš išrandant skaitmenis, kuriais būtų užrašomi skaičiai, žmonės akmens amžiuje dažnai skaičius vaizduodavo linijomis, kuriomis skaičiaus dydis buvo apibūdinamas eilučių skaičiumi, tačiau tokiu būdu buvo neįmanoma užrašyti labai didelių skaičių.

Atradus pozicinę skaičiavimo sistemą, dideliems skaičiams rašyti nebereikėjo išrasti naujų ženklų. Pozicinė skaičiavimo sistema buvo nepriklausomai išrasta Babilonijoje, Kinijoje ir Mezoamerikoje. VII a. buvo išrasta dešimtainė indų ir arabų skaičiavimo sistema, kuri dar nebuvo panaši į moderniąją, kadangi nenaudojo nulio. Vietoje nulio skaitmenys buvo pažymimi taškais, kurie nurodė skaitmens svarbą, arba tarpais. Pirmasis plačiai pripažintas nulio panaudojimas buvo 876 m. Originalūs skaitmenys buvo labai panašūs į šiuolaikinius.

Vakarų arabų skaitmenis Europoje kai kurie matematikai pradėjo XIII a., o XV a. juos naudojo plačiau visoje Europoje.

## Šaltiniai
Christoph Willibald von Gluck

**Kristofas Vilibaldas (fon) Gliukas** (, 1714 m. liepos 2 d. – 1787 m. lapkričio 15 d.) – vienas žymiausių klasikinės operos vokiečių kompozitorių iš Bohemijos. Žymiausia opera – „Orfėjas ir Euridikė“.

Gimė Erasbache, Bavarijoje. Būdamas aštuoniolikos, pradėjo studijuoti muziką ir filosofiją Prahoje. Pirmąją operą „Artaserse“ parašė 1741 m. Nuo tada rašė nemažai – daugiausia itališkas rimtąsias operas (*opera seria*). Keliavo po Europą. 1754 m. tapo Marijos Teresės Austrijietės kapelmeisteriu ir įsikūrė Vienoje). 1756 m. popiežius Benediktas XIV suteikė Gliukui didiko titulą.

Gyvendamas Vienoje, 1762 Gliukas parašė operą „Orfėjas ir Euridikė“ ir 1761 baletą „Don Žuanas“. Abiejuose kūriniuose pastebimas kompozitoriaus braižo pasikeitimas. Gliukas norėjo, kad kūrinio drama būtų svarbesnė už dainininkus, kurie jį atliko, siekė panaikinti operoje rečitatyvą, anot jo, stabdžiusį veiksmą. Gliuko reformos nebuvo visų priimtos palankiai.

1773 m. persikėlė į Paryžių, kur jį globojo Marija Antuanetė. Paryžiaus pastatymams Gliukas patobulino ir išvertė į prancūzų kalbą operas „Orfėjas ir Euridikė“ bei „Alčestė“ (1767). Po „Armidės“ (1777) ir „Ifigenijos Tauridėje“ (1779) premjerų Gliukas grįžo į Vieną. Ten parašė kelis smulkesnius kūrinius, tačiau rašė nedaug.

Mirė Vienoje, palikęs 35 baigtas operas, kelis baletus ir instrumentinius kūrinius. Palaidotas Vienoje.